Diari Oficial de la Generalitat Valenciana


Sumari del DOGV 5998, del 22-04-2009 (2009/4287)

RESOLUCIÓ de 17 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre l'Institut Valencià de l'Audiovisual i Radiotelevisió Valenciana en matèria de comunicació i foment de la producció audiovisual de la Comunitat Valenciana per al 2009.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5998

Data del DOGV
:   22-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4287


Data del document
:   17-04-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Institut Valencià de L'Audiovisual Ricardo Muñoz Suay
    * indústria cinematogràfica
    * radiodifusió
    * televisió
    * cooperació administrativa
    * producció audiovisual
    * indústria audiovisual

RESOLUCIÓ de 17 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre l'Institut Valencià de l'Audiovisual i Radiotelevisió Valenciana en matèria de comunicació i foment de la producció audiovisual de la Comunitat Valenciana per al 2009. [2009/4287]  
L'Institut Valencià de l'Audiovisual i Radiotelevisió Valenciana han subscrit, després de la tramitació prèvia reglamentària, el 25 de març de 2009, el conveni de col·laboració en matèria de comunicació i foment de la producció audiovisual de la Comunitat Valenciana per al 2009.  
En compliment del que establix l'estipulació onze del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0390/2009, i que figura com a annex d'esta resolució.  
València, 17 d'abril de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre l'Institut Valencià de l'Audiovisual i l'Ens Públic Radiotelevisió Valenciana en matèria de comunicació i foment de la producció audiovisual de la Comunitat Valenciana per al 2009  
València, 25 de març de 2009   
Reunits  
Per una part, Trinidad María Miró Mira, presidenta de l'Institut Valencià de l'Audiovisual, que actua en representació de l'Institut en virtut de les atribucions conferides en la Llei de la Generalitat Valenciana 5/1998, de 18 de juny, de Creació de l'Institut Valencià de Cinematografia Ricardo Muñoz Suay (DOGV núm. 3270, de 23 de juny de 1998), modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat (DOGV núm. 5922, de 29 de desembre de 2008).  
I per l'altra part, Pedro García Gimeno, director de l'Ens Públic Radiotelevisió Valenciana, amb CIF I6493354Y, nomenat pel Decret 156/2004, de 3 de setembre, del Consell de la Generalitat.  
Exposen  
Que la Llei 1/2006, de 19 d'abril, de la Generalitat, del Sector Audiovisual (DOCV núm. 5243, de 21.04.2006) regula en el títol III l'activitat de foment del sector audiovisual, establint els objectius que s'han d'aconseguir amb les accions de foment i promoció, i regulant les ajudes públiques en què es traduïxen les dites accions.  
Que esta llei establix, en l'article 8, apartat 4, que «la Generalitat destinarà ajudes al sector audiovisual que s'establiran mitjançant la subscripció de protocols i convenis de col·laboració amb altres administracions, institucions, entitats de gestió de drets de propietat intel·lectual, empreses de televisió, associacions i federacions empresarials i professionals i altres entitats».  
Que el sector audiovisual de la Comunitat Valenciana es constituïx com un motor de creixement i de generació d'ocupació, i que esta activitat industrial és, a més, un factor determinant en la promoció de la cultura i de les nostres senyes d'identitat. Per este motiu, a fi d'impulsar el desenrotllament del sector audiovisual valencià i, en conseqüència, fomentar l'ocupació en este rellevant sector productiu, es considera necessari arbitrar una sèrie de mesures de suport institucional que contribuïsquen al finançament d'aquelles produccions audiovisuals d'interés social, artístic i cultural, tant per a la indústria audiovisual com per a la resta de la societat de la Comunitat.  
La producció de ficció contribuïx d'una manera indiscutible als objectius exposats anteriorment, i pel volum d'inversió que necessiten, la col·laboració entre l'Institut Valencià de l'Audiovisual i l'ens públic RTVV, i per tant, el suport institucional i financer, garantixen la consecució dels objectius de clar impuls del sector audiovisual valencià i promoció de la nostra cultura i senyes d'identitat.  
L'Institut Valencià de l'Audiovisual i RTVV coincidixen en la conveniència d'estrényer la col·laboració a fi de promoure i difondre els valors de la cultura valenciana i contribuir al desenrotllament de la seua indústria, complint en tot moment el que disposa l'article 8, apartat 6, de la Llei 1/2006, del Sector Audiovisual, quan establix l'obligació de tindre present en els procediments de concessió d'ajudes l'interés cultural i social de les obres audiovisuals, la seua qualitat o valors artístics i la contribució als valors democràtics, entre d'altres criteris.  
Amb vista a la consecució d'estos objectius, l'Institut Valencià de l'Audiovisual reconeix la important contribució que fa i pot fer RTVV.  
Per la seua part, RTVV considera imprescindible la col·laboració de l'Institut Valencià de l'Audiovisual per a complir estos fins.  
A l'efecte del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que el present conveni té com a objecte la concessió d'una subvenció a un ens públic, Radiotelevisió Valenciana, que ha de desplegar amb l'import de la subvenció els seus propis fins de servici públic, que estan fixats en la seua llei de creació (Llei 7/1984, de 4 de juliol).  
Per això, les parts han decidit subscriure el present conveni de col·laboració amb les següents  
Estipulacions  
Primera. És objecte del present conveni establir les línies de col·laboració necessàries entre l'Institut Valencià de l'Audiovisual i Radiotelevisió Valenciana per al foment de la producció audiovisual d'empreses radicades a la Comunitat Valenciana, per a la difusió a través de televisió alhora que es promociona la cultura, l'economia i la realitat social de la nostra comunitat.  
Segona. L'Institut Valencià de l'Audiovisual es compromet a recolzar estes produccions audiovisuals i accions promocionals per mitjà d'ajudes o subvencions a l'ens públic RTVV, per un import màxim per a l'exercici 2009 d'un milió set-cents trenta-cinc mil euros (1.735.000 euros).   
Hi ha crèdit adequat i suficient a l'efecte a càrrec del codi línia de subvenció T 4006000, «Millora producció audiovisual valenciana», del pressupost de l'Institut Valencià de l'Audiovisual per a l'exercici 2009.  
Tercera. Les produccions audiovisuals que deriven d'este conveni hauran de destacar els aspectes culturals i socials de la Comunitat Valenciana, i se'n valorarà la repercussió sobre els aspectes econòmics, comercials, industrials i tecnològics de la Comunitat. Les obres audiovisuals derivades d'este conveni es concretaran en una o diverses produccions d'un o més capítols que s'enquadren primordialment en la categoria de ficció i que per si mateixes constituïsquen un esdeveniment d'important valor per a la Comunitat Valenciana.  
Quarta. La difusió de les produccions audiovisuals derivades del present conveni es realitzarà a través dels canals de televisió que complisquen els requisits establits per una comissió mixta determinada en la clàusula deu.   
En tot cas, en els títols de crèdit d'entrada i d'eixida de la producció i en els distints suports de material audiovisual, s'haurà de fer constar de forma visible i destacada que ha sigut subvencionada per l'Institut Valencià de l'Audiovisual i la Generalitat amb la inclusió dels logotips respectius. Així mateix, RTVV coordinarà amb l'Institut Valencià de l'Audiovisual la informació que durant l'execució del conveni es comunique als mitjans sobre la producció, i, en tot cas, s'hi farà constar l'objecte del projecte i la participació i la contribució econòmica de l'Institut Valencià de l'Audiovisual i la Generalitat.  
RTVV es compromet a promoure la producció en els mercats nacionals i internacionals, i més concretament amb la resta de televisions autonòmiques espanyoles (FORTA), i a este efecte farà tots els esforços i les gestions que considere oportuns.   
RTVV es compromet a costejar els actes públics de presentació de la producció a la Comunitat Valenciana, l'organització de la qual serà a càrrec de l'Institut Valencià de l'Audiovisual.  
RTVV assumirà tots els costos de producció que deriven de les obres audiovisuals objecte del present conveni, en els quals queden inclosos la producció, la promoció i l'exhibició.  
Cinquena. RTVV es compromet al fet que la producció o produccions siguen realitzades per empreses del sector audiovisual valencià, i donarà prioritat a les localitzacions valencianes i a la utilització de les instal·lacions radicades a la Comunitat Valenciana.  
Sisena. L'Institut Valencià de l'Audiovisual és alié a les relacions contractuals entre RTVV i les empreses productores, per la qual cosa no assumix cap responsabilitat derivada d'estes relacions.  
Setena. L'ens públic RTVV, com a beneficiari de les ajudes previstes en el present conveni, s'ha d'atindre a les obligacions que establix l'article 47 del Text Refós de la Llei d'Hisenda Pública de la Generalitat Valenciana, i coneix i accepta les obligacions derivades d'eixa normativa, així com les establides en l'article 14 de la Llei 38/2003, de 17 de novembre, General de Subvencions (BOE de 18.11.2003), i haurà d'acreditar, abans de la firma del present conveni, que es troba al corrent en el pagament de les obligacions tributàries i amb la Seguretat Social.  
Així mateix, l'ens públic RTVV haurà d'acreditar que no incorre en cap de les circumstàncies previstes en l'article 13, apartats 2 i 3, de la Llei General de Subvencions, per mitjà d'una declaració responsable o per qualsevol dels mitjans previstos en l'article 13.7 d'esta llei.  
Huitena. El pagament de la subvenció podrà realitzar-se en la forma que determina l'article 47 bis de la Llei d'Hisenda Pública de la Generalitat Valenciana, de tal forma que:  
1. El 20% de l'import de la subvenció podrà abonar-se immediatament després de la firma del conveni.  
2. El 20% de l'import total de la subvenció podrà abonar-se una vegada justificada la quantitat a què es referix l'apartat anterior.   
3. El 60% restant es farà efectiu una vegada justificat l'import total de la subvenció i s'haja entregat una còpia de la producció o produccions subvencionades en l'arxiu de l'IVAC.  
Basant-se en el que disposa l'article 47 bis, apartat 3.c, l'avançament de les quantitats a què es referixen els apartats 1 i 2 de la present clàusula estarà exempt de l'aportació prèvia de garanties o avals per part de l'ens públic RTVV.  
Una vegada conclòs l'objecte del conveni, RTVV l'haurà de justificar, fins al 15 de desembre de 2009, d'acord amb el que establix l'article 30 de la Llei 38/2003, General de Subvencions. L'Institut Valencià de l'Audiovisual haurà de certificar que s'ha complit satisfactòriament l'objecte, i que els fons percebuts pel beneficiari, que mai seran superiors al que establix la clàusula segona, han sigut degudament aplicats a este fi.  
Novena. L'Institut Valencià de l'Audiovisual i la Generalitat podran utilitzar les produccions subvencionades amb fins culturals, educatius o promocionals una vegada que hagen sigut emeses per primera vegada en algun dels canals seleccionats per la comissió mixta a què es referix la clàusula deu del present conveni.  
Deu. Per a vigilar el compliment i la bona fi d'allò estipulat, per a conéixer i aprovar la producció o produccions que es deriven del present conveni, i per a acordar els canals de televisió en què es podrà emetre la producció que s'elabore arran del present conveni, es crearà una comissió mixta constituïda per tres representants de l'administració de la Generalitat i tres representants de RTVV. La comissió mixta establirà el seu propi reglament.  
Onze. Per a una major difusió del present conveni, el text del mateix es publicarà en el Diari Oficial de la Comunitat Valenciana.  
Dotze. La vigència del present conveni comprén el període entre el moment de la firma i el 31 de desembre de 2009.  
I com a prova de conformitat, es firma el present conveni, en dos exemplars, en el lloc i la data indicats.  
La presidenta de l'Institut Valencià de l'Audiovisual RMS: Trinidad María Miró Mira.  
El director general de Radiotelevisió Valenciana: Pedro García Gimeno.